Illum, il-Kunsill iddeċieda li jġedded is-sanzjonijiet introdotti b'reazzjoni għall-annessjoni illegali tal-Krimea u Sevastopol mill-Federazzjoni Russa sat-23 ta' Ġunju 2021 . Il-miżuri restrittivi attwalment fis-seħħ jinkludu projbizzjonijiet immirati lejn l-importazzjonijiet ta' prodotti li joriġinaw fil-Krimea jew f'Sevastopol fl-UE, u lejn l-investimenti infrastrutturali jew finanzjarji u s-servizzi turistiċi fil-Krimea jew f'Sevastopol. Barra minn hekk, soġġetta għar-restrizzjonijiet tal-UE hemm ukoll l- esportazzjoni ta' ċerti oġġetti u teknoloġiji lil kumpaniji tal-Krimea jew għal użu fil-Krimea fis-setturi tat-trasport, it-telekomunikazzjoni u l-enerġija jew relatati mat-tħaffir, l-esplorazzjoni u l-produzzjoni ta' żejt, gass u riżorsi minerali . Kif tgħid id-dikjarazzjoni tas-16 ta' Marzu 2020 mir-Rappreżentant Għoli għall-Affarijiet Barranin u l-Politika ta' Sigurtà f'isem l-UE, l- UE għadha ma tirrikonoxxix l-annessjoni illegali tal-Krimea u Sevastopol mill-Federazzjoni Russa u tibqa' tikkundanna dan il-ksur tad-dritt internazzjonali. Informazzjoni ġenerali Is-sanzjonijiet ġew introdotti għall-ewwel darba f'Ġunju 2014 b'reazzjoni għat-tentattivi li deliberatament kienu qed idgħajfu l-integrità territorjali tal-Ukrajna u jiddistabbilizzaw il-pajjiż. Miżuri oħra tal-UE fis-seħħ b'reazzjoni għall-kriżi fl-Ukrajna jinkludu sanzjonijiet ekonomiċi mmirati lejn setturi speċifiċi tal-ekonomija Russa u miżuri restrittivi individwali . Miżuri restrittivi tal-UE b'rispons għall-kriżi fl-Ukrajna Skeda informattiva dwar ir-relazzjonijiet bejn l-UE u l-Ukrajna (SEAE)